Lectio Divina

*fuq il-Vanġelu tal-Ħadd*

**Corpus Christi**

Sena B

Mk 14:12-16, 22-26

12Fl-ewwel jum tal-ażżmi, meta kienu jissagrifikaw (il-Ħaruf ta') l-Għid, qalulu d-dixxipli tiegħu: “Fejn trid immorru biex inħejju biex tiekol (l-ikla ta') l-Għid?” 13U bagħat tnejn mid-dixxipli tiegħu u qalilhom: ”morru l-belt u tiltaqgħu ma' raġel iġorr ġarra ilma; morru warajh, 14u fejn jidħol, għidu lil sid id-dar li l-Imgħallem jgħid: “Fejn hi l-għorfa tiegħi, fejn niekol l-Għid mad-dixxipli tiegħi?” 15U jurikom għorfa kbira mifruxa u mħejjija; hemm ħejjulna.” 16Ħarġu d-dixxiplu, marru l-belt, sabu kif qalilhom u ħejjew (l-Ikla ta') l-Għid.

22Huma u jieklu, qabad Ġesù l-ħobż, bierku, kisru u tahulhom u qal: “Ħudu, dan hu ġismi.” 23Imbagħad qabad il-kalċi, radd il-ħajr, tahulhom u xorbu minnu lkoll. 24U qalilhom: “Dan hu demmi, demm il-għaqda, li xxerred għal ħafna. 25Ngħidilkom is-sewwa, ma nixrobx aktar min għasir id-dielja sa dak inhar meta nixorbu ġdid magħkom fis-saltna t'Alla.” 26Imbagħad wara l-kant tas-salmi ħarġu lejn l-Għolja taż-Żebbuġ.

1. **It-Tħejjija tal-Ikla. (12-16)**

L-irġiel kienu jġorru l-ilma fil-ġlud u n-nisa fil-ġarar tal-fuħħar. Għalhekk lil dan jgħarfuh malajr. Kien biżżejjed għas-sid li jsemmulu l-Imgħallem, x'aktarx kien midħla jew ta' Ġesù jew ta' xi ħadd qrib. Din l-ikla kienet saret aktar ikla tal-festa; kien jeħtieġ li jiltaqgħu biżżejjed nies sabiex il-ħaruf jittiekel kollu kemm hu.

Għandna żewġ problemi (mhux il-każ li nidħlu fid-dettalji jew li nsolvuhom hawn):

1. Meta saret din l-ikla? Mark jgħid li “fl-ewwel jum”. Normalment il-ħaruf kien jittiekel f'jum il-festa filwaqt li hawn l-ewwel jum huwa dak tat-tħejjija meta l-ħrief kienu jinqatlu biex l-ikla issir filgħaxija (il-bidu tal-jum).
2. Din l-ikla kienet l-ikla tal-Għid tal-Lhud? Kollox juri li din kienet l-ikla tal-Għid. L-aħħar ikla ta' Ġesù hija marbuta mal-Għid għalkemm ma jissemmewx la l-ħaruf (element ewlieni) , la l-ħxejjex morri, u l-anqas il-meraq (zlazi). F'din l-ikla x'aktarx ħadu sehem aktar nies mit-Tnax (v.17); qabel jissemmew id-dixxipli (v.14), tħejjiet għorfa kbira, firxa kbira u ikla sħiħa: għalfejn dan kollu jekk mhux biex jiċċelebraw bi kbir il-Għid (cf. ukoll vv.12 u 14)?

Iżda mbagħad Mark ma jsemmix l-elementi tal-ikla. Qisu jrid jikkonċentra biss fuq l-Għid ta' Ġesù u s-sens ġdid ta' dan l-Għid. Dan għaliex dak li jrid jgħidilna Mark mhuwiex li Ġesù ħa sehem fl-Għid, iżda li hu ser jiċċelebra l-Għid..........tiegħu nnifsu. Huwa Ġesù l-ħaruf tassew li jingħata għalina fil-ħobż u fl-inbid (elementi tal-Għid Lhudi) u jsir għalina l-Għid il-Ġdid.

1. **L-Ewkaristija (22-26)**

Din hija irrakkuntata f'kuntest liturġiku ta' fidi u ta' ċelebrazzjoni . L-istil huwa ta' liturġija Palestina jew ta' Ġerusalem (qrib ta' Matt.)

Ġesù, ibierek ukoll il-ħobż bla ħmira (qabel ma jittiekel il-ħaruf) bħalma kien jagħmel il-missier, ir-ras tal-familja (ħobż in-niket). Ġesù jagħti t-tifsira ġdida tal-ħobż: Huwa ġismu, jiġifieri huwa hu nnifsu.

Il-kalċi: x'aktarx it-tielet tazza tal-Għid. Dan għal-Ġesù jfisser id-demm tar-Rabta (cf.is-sagrifiċċju fl-aħħar tar-rabta fis-Sinaj: Eż 24:8; Żak 9:11; Lhud 9:15-22) (id-demm huwa il-ħajja tal-vittma). Il-barkiet għal-Israel bid-demm imxerred fis-Sinaj iħabbru l-barkiet bid-demm ta' Ġesù imxerred għal bnedmin kollha (ħafna). Il-ħajja ta' Ġesù hija mogħtija sabiex il-bnedmin kollha jidħlu f'Rabta' Ġdida ma' Alla.

L-Ewkaristija, bħala ikel, hija għalhekk il-għajn ta' ħajja ġdida għal bnedmin.

Sa dak in-nhar: l-ikla messjanika li jaqsam Ġesù mad-dixxipli tiegħu fis-saltna t'Alla, b'xi mod hija ikla ġdida u definittiva; hawnhekk hawn element qawwi ta’ tama u ta’ eskatoloġija..darba għal dejjem.

Mark jisħaq fuq il-mewt u s-sagrifiċċju ta' Ġesù “*għal ħafna*”. Jikkonċentra għal-kollox fuq il-kliem u l-għemil ta' Ġesù u fuq t-tifsira tal-ħobż u tal-inbid. Fihom insibu preżenti lil Ġesù, dak li jniedi ir-rabta l-ġdida li sseħħ għal dejjem fis-saltna t'Alla.

Ġesù jagħti lilu nnifsu bħala sagrifiċċju tar-rabta l-ġdida. Din ir-rabta mad-dixxipli isseħħ għal kollox fis-Saltna t'Alla.

1. **Iċ-ċelebrazzjoni tal-Knisja.**

Iċ-ċelebrazzjoni *liturġika* tal-Knisja tiġbor fiha aspetti li nsibu fil-bqija tal-Vanġeli u f'San Pawl. Fil-liturġija tal-Knisja insibu minsuġa dawn elementi mit-tradizjonijiet kollha tal-aħħar ikla:

* Il-ħelsien u l-libertà' tal-Eżodu: minn gozz nies ilsira joħroġ poplu ġdid u ħieles;
* Ġesù li ser imut għalina: il-pasjoni u l-mewt tiegħu huma l-fidwa tagħna;
* It-tifkira li fiha sseħħ mil ġdid il-Passjoni u l-Mewt Tiegħu għal bnedmin kollha; (żikkaron/anamnesis: mhix ħarsa lejn l-imgħoddi iżda l-ġrajja tal-imgħoddi li terġa sseħħ għalina, issir attwali). Il-Passjoni u l-Mewt jerġgħu jseħħu għalina kull meta niċċelebraw bil-fidi din l-Istorja u dan l-Għid Tiegħu.
* Titwaqqaf Ir-Rabta l-Ġdida ta' Alla magħna. Tagħti bidu għal poplu t'Alla ġdid (mhux aktar etniku iżda għalih imsejħin il-bnedmin kollha).
* Ġesù li jibqa' magħna għal dejjem f'din l-ikla bil-qawwa u bil-fidwa tiegħu.
* F'din l-ikla jingħatalna wkoll rahan tal-ikla messjanika u tal-glorja tas-Saltna t'Alla.
* Fuq kollox: l-għotja ta' Ġesù tiegħu nnifsu għall-bnedmin kollha, li tibqa' sejra fl-istorja fiċ-ċelebrazzjoni tal-ikla qaddisa. Din l-għotja hija l-qofol tal-Ewkaristija: ***Dan hu ġismi li jingħata għalikom***;
* Għalhekk: Inħabbru l-mewt tiegħek, Mulej/Inxandru bil-ferħ il-qawmien Tiegħek/Nistennewk sa ma tiġi fil-glorja.

1. **X'nistgħu ngħidu iżjed?**

* Katekiżmu 1323, 1325. Elementi ewlenin tal-Ewkaristija.
* L-Ewkaristija: Premju tal-perfetti jew ikel tad-dgħajfa, tal-foqra u tal-batuti?
* Ewkaristija u l-ġuħ fid-dinja tagħna llum.
* Solidarjetà ta' l-Iben t'Alla mal-imjassrin, magħkusin, vittmi tad-dnub.

1. **Biex nitlob:**
2. Mistieden għal din l-ikla. Dan l-ikel ma nbiddluhx aħna fina, imma aħna ninbidlu fih.
3. Nieħu xi aspett (liberazzjoni – tifkira – tama – dinja ġdida/bidla), u nitlob fuqu, filwaqt li nagħmlu wkoll attwali, relevanti għal ħajja tal-bnedmin illum.